Kvindelandsholdet og DBU har indgået en delaftale, så EM-sølvvinderne kan tage hul på VM-kvalifikationen tirsdag aften.

DBU og Spillerforeningen har indgået en såkaldt delaftale, så kvindelandsholdet kommer til at stille op til VM-kvalifikationskampen mod Ungarn tirsdag aften.

Det bekræfter anfører Pernille Harder over for TV 2 i det øjeblik, Spillerforeningen udsendte en pressemeddelelse.

- Der er kommet en delaftale, som begge parter er tilfredse med. Det er super godt, så nu kan vi koncentrere os om kampen i morgen, siger Pernille Harder, inden hun erkender, at optakten til VM-kvalifikationskampen har været problematisk.

- Det har ikke været optimalt. Men vi har gjort alt for, at vi skal stå skarpt i morgen. Vi har trænet hver dag under gode forhold og fået god behandling. Jeg har fokus på kampen, selvom det har været svært, siger anføreren.

Ingen af parterne fortæller, hvad delaftalen går ud på. Til gengæld oplyses det, at aftalen er kommet i stand i løbet af natten til mandag efter forhandlingshjælp fra Danmarks Idrætsforbund og fagforeningen LO. Det er aftalt, at forhandlingerne genoptages senere på ugen, når kampen i Ungarn er spillet.

Inden spillernes udmelding kunne TV 2 SPORT fortælle, at Danmark ville stille op til kampen. Det fortalte den ungarske landstræner Edina Markó til TV 2 SPORT mandag middag.

Træner Edina Markó var ikke klar over, om Danmark ville stille med det normale kvindelandshold, eller om DBU ville samlet et alternativt hold. Nu står det så klart, at det bliver EM-sølvvinderne, der stiller op tirsdag aften.

Det er godt for Kvindelandsholdet og for alle i dansk fodbold, at vi kan spille den vigtige VM-kvalifikationskamp og igen få fokus på det sportslige Claus Bretton-Meyer, direktør i DBU

Markó oplyser endvidere, at de danske spillere ankommer til Ungarn mandag aften. Derfor vil de ikke komme til at træne på kampbanen dagen før opgøret, som ellers er standard inden europæiske kampe. De danske spillere kommer heller ikke til at stille op til pressemøde inden kampen, fortæller hun.

Hentet i taxaer

Klokken 12:40 blev landsholdsspillerne hentet i en række taxaer foran deres hotel i København, hvorefter de kørte mod lufthavnen. Klokken 12 var der deadline for at indskrive truppen til morgendagens kamp hos det europæiske fodboldforbund Uefa.

Delaftalen er et skridt i den rigtige retning, og kvindelandsholdsspillerne er glade for, at de på det grundlag nu kan fokusere fuldt og helt på kampen i Ungarn Mads Øland, direktør i Spillerforeningen

DBU har i løbet af forhandlingerne tilbudt at forlænge den forrige aftale samt en ny, midlertidig aftale. Det har kvindelandsholdet afslået flere gange, fordi spillerne ønsker en ny aftale i stedet for en 'lappeløsning'.

Nu har spillerne altså taget imod en delaftale alligevel.

- 100 procent. Det er os, der kommer til at spille, siger Nadia Nadim til TV 2.

- Vi har lavet en delaftale, som det hedder. Den er vi glade for. Begge parter er ret glade, så det spiller.

- Resten af aftalen falder på plads på et senere tidspunkt, siger Nadim.

Konflikten har handlet om spillernes lønninger og parternes status i den nye aftale. DBU har i hele forhandlingsforløbet ønsket at udpensle, at der ikke er tale om et arbejdsgiver-/lønmodtagerforhold. Spillerne har ønsket at fastholde muligheden for at fortolke aftalen som om, at DBU juridisk set er arbejdsgiver. Dette sikrer spillerne en række rettigheder som eksempelvis ligebehandling.